Ego N... Dei gratia magister Mormenti et conuentus eiusdem domus uniuersis præsentem paginam inspecturis notum facimus quod cum nos deberemus ecclesie sancti Stephani diuionensis pro puteolo sexaginta minas bladi censuales annuatim reddendas apud Diuionem, talis inter nos et eamdem ecclesiam de assensu partium facta est commutatio: quod abbas et conuentus eiusdem ecclesiæ dictum censum puteoli qui erat sexaginta minarum ipsumque puteolum nobis dederunt in perpetuum, et adquitauerunt et legitimam guarantiam tam de ipso puteolo, quam de eodem censu nobis portare promiserunt. Nos autem iam dictis abbati et ecclesie sancti Stephani dedimus in perpetuum et concessimus omne tenementum quod habebamus apud Diuionem et in locis circoniacentibus in uineis, in domibus, in pratis, et in redditibus et in aliis quibusconque rebus mobilibus et immobilibus et legitimam guarantiam de his omnibus predicto abbati et ecclesie in perpetuum portare promisimus, et tenemur. Et insuper pro melioratione eiusdem commutationis centum et octoginta libras pruuinensium dicto abbati et ecclesie persoluimus Uenditionem quoque quam sepedictus abbas et ecclesia sancti Stephani, Johani Roset de supradicto tenemento fecerunt cui etiam uenditioni ego Nicholaus magister Mormenti presens interfui omnino aprobauimus et laudauimus ita quod nec per nos nec per aliquam suppositam personam illud unquam poterimus reclamare. Actum est hoc anno gratie millesimo ducentesimo.